ועדת העבודה, הרווחה והבריאות, כנסת 15, פרוטוקול מספר 390, 2001-11-06 11:45

דוד טל: אני פותח את הישיבה.

דוד טל: חבל שאנשי משרד האוצר לא נמצאים כאן, אבל אנחנו לא נחכה לאנשי האוצר.

דוד טל: נתחיל בדיון.

דוד טל: ועדת העבודה, הרווחה והבריאות דנה ביולי לפני מספר חודשים בנושא של המשבר בענף המלונאות.

דוד טל: אז לא היינו צריכים להיות חכמים גדולים, משום שכבר אז הופיעו ניצני המשבר.

דוד טל: גם בשל כך וגם על-פי בקשתה של רחל אבנעים, הסכמתי לנהל דיון בנושא כדי להדליק נורה אדומה לנציגי המשרדים הרלוונטיים.

דוד טל: חשבתי שבכוחותיי הדלים אולי אוכל לשכנע את אנשי האוצר לתמוך בנושא של הכשרה מקצועית ובנושא של החל"ת בענף המלונאות.

דוד טל: מבחינה כלכלית, זה לא נכון ולא ראוי לתמוך בנושאים אלה בטווח הקצר, אבל אם נסתכל על כדאיות כלכלית בטווח הארוך ונאמר שנושא התיירות חשוב מאד למדינת-ישראל, נגיע למסקנה שאולי כדאי לשמר את הענף לזמנים טובים יותר, ולכן אני חושב שההשקעה ראויה.

דוד טל: לצערי, נציגי משרד האוצר לא שעו לבקשות שלנו.

דוד טל: יש לציין שבזמנו, המלונאים הסכימו בדיון בוועדה, שאילו האוצר היה ממשיך לממן את החל"ת ואת ההכשרה המקצועית, הם לא מפטרים אפילו לא עובד אחד עד אחרי החגים, או עד דצמבר.

דוד טל: בכל אופן, רצינו לעבור תקופה מסוימת, כי חשבנו שאולי יהיה שיפור במצב, אבל לצערנו המצב לא יותר טוב.

דוד טל: אנחנו שומעים שיותר ויותר בתי-מלון נסגרים.

דוד טל: צריך לזכור שכדי לפתוח כל בית-מלון כזה שנסגר, צריך משאבים גדולים במיוחד וצריכה להיות פריחה כלכלית אדירה.

דוד טל: זימנתי את ישיבת הוועדה הזאת גם על-פי בקשתה של רחל אבנעים.

דוד טל: צר לי שנציגי האוצר לא שעו לבקשתנו, משום שהיינו מונעים את פיטוריהם של עובדים רבים.

דוד טל: היום מדובר על סדרי גודל של 15,000-17,000 מפוטרים, והפיטורים הגיעו גם לעובדים הבכירים ביותר.

דוד טל: אני יודע שיש מנכ"לים ראויים בעלי כושר ויכולת עבודה ותפקוד גבוהים, שמפוטרים ומחפשים מקום עבודה.

דוד טל: אני מקווה שהבטחתו של שר האוצר בקשר להקמת קרן היא מעבר להצהרה, ושיהיה מי שיוציאה מהכוח אל הפועל.

דוד טל: חשוב לצמצם עד כמה שאפשר את מעגל המפוטרים.

דוד טל: אם תהיה עזרה מצד האוצר, תהיה לי הצדקה מוסרית לבוא למלונאים ולתבוע מהם לעצור את הפיטורים הללו.

דוד טל: גם צר לי שכמה מועצות ורשויות מקומיות לא ויתרו על תשלומי הארנונה – או לא הפחיתו אותם - למלונאים שנמצאים תחת שיפוטן.

דוד טל: זה דבר שהיה מקל עליהם.

דוד טל: צריך לראות את הדברים באופן גלובלי וארוך טווח.

דוד טל: אני יודע שהרבה מאד רשויות היום סובלות מחובות גדולים שהצטברו, אבל מדובר באחד הדברים החשובים במדינת-ישראל.

דוד טל: ראוי שגם משרד האוצר וגם כל רשות אחרת במדינת-ישראל תראה את החשיבות של הענף הזה.

דוד טל: אין לנו ענפים רבים כמו ענף התיירות, ולכן עלינו לשמור עליו.

דוד טל: אני רוצה לאפשר לרחל אבנעים לומר כמה דברים, ולאחר-מכן גם לנציגי המלונאים.

דוד טל: אם נציגי האוצר יגיעו עד אז, אני אאפשר גם לנציגי האוצר לדבר.

רחל אבנעים: קודם כל, גם העובדים שפוטרו וגם אלה שעדיין עובדים, כולם במצוקה איומה.

רחל אבנעים: אדוני היושב-ראש, אתה כל-כך בקיא בפרטים.

רחל אבנעים: אני חושבת שהיחיד שקורא את המכתבים שלנו, מתייחס אלינו ועונה לנו זה אתה.

רחל אבנעים: אני רוצה להביע את המחאה שלנו ואת הכעס שלנו כלפי כל משרדי הממשלה הנוגעים בדבר, פרט למשרד אחד, שבראשו עמד שר התיירות.

רחל אבנעים: הוא זימן את ועדת הכלכלה, והעלה את מצוקות המלונאים ושלנו כאחד.

רחל אבנעים: אתה דיברת אז בצורה ברורה ביותר והצגת את הבעיות שלנו.

רחל אבנעים: בקשותיך נפלו על אוזניים ערלות, וזה חבל מאד.

רחל אבנעים: כמו שאמרנו, ארגנו הפגנה לפני כשבוע וחצי.

רחל אבנעים: זעקנו את זעקתנו.

רחל אבנעים: מלבד התקשורת, אף שר לא יצא אלינו ולא התייחס אלינו.

רחל אבנעים: אמרו שאנחנו נחמדים מדי, כי אנחנו לא שורפים צמיגים ואנחנו לא פותחים את המקררים בפני העיתונאים.

רחל אבנעים: אם צריך במדינה הזאת להגיע להשפלה כזאת ולאמצעים כאלה, אני חושבת שפשטנו את הרגל במדינה הזאת, וכל מי שיושב בכנסת הזאת ובממשלה, מועל בתפקידו.

רחל אבנעים: אני חושבת שהשכר הנמוך ביותר במדינה משולם לסקטור הזה.

רחל אבנעים: עברה על העובדים שנה של סבל בלתי יתואר, ואף אחד לא התייחס לעובדה זו.

רחל אבנעים: אם אלה הנורמות, כנראה שאנחנו נצטרך לנקוט בדרכים אחרות.

רחל אבנעים: אני מקווה שלא נשתמש בהן.

רחל אבנעים: אחרי ההפגנה עמדנו מול משרד האוצר, ושר האוצר דיבר אתנו.

רחל אבנעים: לא זזנו משם, וחלפו שלוש שעות עד שהוא קיבל אותנו.

רחל אבנעים: בשיחה אתנו הוא אמר: מה אתם רוצים ממני?

רחל אבנעים: אני תקצבתי את החל"ת, המלונאים לא רצו אותו.

רחל אבנעים: אני לא רוצה לסנגר על המלונאים, אבל זה לא שהמלונאים לא רצו את החל"ת.

רחל אבנעים: הם נהגו בדרך הטובה ביותר שיכלו לנקוט בה, כי הם שילמו לנו תנאים סוציאליים.

רחל אבנעים: נכון שתמורת זה העובדים עשו את הסטאז' בבתי-המלון, אבל מה עדיף?

רחל אבנעים: האם עדיף לקבל דמי אבטלה ולרמות את המדינה?

רחל אבנעים: יושב פה עובד אגף ההכשרה, שהתווה את תכנית ההשתלמויות יחד עם המלונאים והמרכז לקידום מקצועי שעוסק בנושא.

רחל אבנעים: מנגד, יושב איזה פקיד, ששם לנו רגל והכשיל את כל הנושא הזה.

דוד טל: הוא נעלב.

רחל אבנעים: הוא נעלב, ובגלל זה נכשל כל הנושא הזה.

דוד טל: האם את מוכנה להזמין אותו ולהתנצל בפניו?

רחל אבנעים: הוא היה פה.

רחל אבנעים: בישיבה הקודמת אתה אמרת לו וגם לנציג האוצר את הדברים בצורה ברורה ביותר, אבל הוא בשלו.

רחל אבנעים: הוא גורם עוול בל יתואר גם למלונאים, כי היום בנושא הזה אנחנו יושבים עם המלונאים באותו צד של המתרס.

רחל אבנעים: אם סוגרים בתי-מלון וסוגרים מחלקות בבתי-מלון, גם מפטרים עובדים.

רחל אבנעים: את הוויכוחים עם המלונאים אנחנו יודעים לנהל בהסכמי עבודה, אבל פה המצוקה היא אמיתית.

רחל אבנעים: יושבים פה אנשים, שלא רק שהשכר שלהם נמוך, אלא הם עבדו יומיים או שלושה ימים במשך השבוע.

רחל אבנעים: ולמרות הכל, האנשים מסכימים להמשיך.

רחל אבנעים: אף עובד לא הולך עם משכורת מלאה הביתה, ולמרות הכל הם אומרים שהם מסכימים והמלונאים אומרים שהם מסכימים, ומנסים להרים את הראש מעל פני המים, כדי לא לסגור עוד בתי-מלון ולא לפטר עוד ועוד עובדים.

רחל אבנעים: אדוני, אנחנו עומדים בפני אותו גל פיטורים שהיה לפני החגים.

רחל אבנעים: אז כבר פוטרו אנשים, והיום יש שוב גל פיטורים.

רחל אבנעים: אני מצטערת שהשר בניזרי לא מצא לנכון להתייחס אלינו.

רחל אבנעים: אני לא יודעת האם העבירו לו את הבקשות שלנו.

רחל אבנעים: ביקשנו מהמנכ"ל, שייתן הוראות לאותו פקיד שיושב אצלו במשרד "להרים" מחזור נוסף של חל"ת, כדי שלא ייפלטו עוד 2,000 עובדים.

דוד טל: אני לא רוצה לגונן על השר מכיוון שהשר הוא מסיעתי, אבל כמדומני, בדיון הקודם היה צריך את אישור משרד האוצר.

רחל אבנעים: הוא אישר.

דוד טל: האם משרד האוצר אישר, ומשרד העבודה והרווחה לא אישר?

רחל אבנעים: אנחנו ישבנו בלשכת השר לפני שבוע, והוא אמר: מה אתם רוצים?

רחל אבנעים: אני תקצבתי את החל"ת, והמלונאים "זרקו" את זה.

רחל אבנעים: זה לא נכון, מסרו לו אינפורמציה לא נכונה.

רחל אבנעים: אני יודעת שהאוצר אישר ואמר: נא להעביר כספים למשרד העבודה והרווחה עבור הצוות המקצועי והמלונאים שמארגנים את החל"ת, כדי למנוע פיטורים של לפחות עוד 2,000 עובדים.

רחל אבנעים: יושב פה יושב-ראש ועד עובדי מלון "הילטון".

רחל אבנעים: בידיו 100 מכתבי פיטורים נכון להיום.

רחל אבנעים: כך גם לגבי מלון "קינג דיוויד".

רחל אבנעים: כל יום מדובר על פיטורים של עוד 100 עובדים ועוד 50 עובדים.

רחל אבנעים: זה לא שהמלונאים רוצים להפעיל לחץ, אבל אנחנו רואים שבתי-המלון שוממים.

רחל אבנעים: בקומות שלמות האור בכלל לא דולק.

רחל אבנעים: חבר-הכנסת טל, אני חוזרת ומודה לך מקרב לב.

רחל אבנעים: אני מקווה שבעזרתך נקבל התייחסות.

יאיר פרץ: אולי ברשותך אפשר להוסיף קבוצה שקשורה לאותם מלונאים, והיא כוללת את סוכני הנסיעות, שגם מושפעים מהמצב.

רחל אבנעים: זה מגדל קלפים.

רחל אבנעים: אם המלונאי נופל, נופלות המסעדות היוקרתיות, המסיעים, המכבסות והחנויות.

רחל אבנעים: מדובר במעגל שלם.

רחל אבנעים: מדובר ב-100,000 איש.

דוד טל: לכן אמרתי שיש חשיבות לענף הזה במדינת-ישראל.

דוד טל: הוא דומה לענף הבנייה.

דוד טל: זה בעצם ענף אחד, אבל הוא מעסיק הרבה מאד בעלי מקצוע לאורך כל הדרך והרבה מאד נלווים אליו.

רחל אבנעים: אני רוצה לסיים ולהעביר את רשות הדיבור לאנשים מהשטח.

רחל אבנעים: הדרישות שלנו הן להמשיך מיידית את החל"ת ולהתוות תכנית לחל"ת.

רחל אבנעים: כך נמנע קודם כל את פליטתם של 2,000 עובדים ממעגל העבודה ונשמור על כוח העבודה המקצועי היחיד שנשאר בענף.

רחל אבנעים: כמו שאתה אמרת אדוני היושב-ראש, אם מחר בעזרת השם תסתיים התקופה הקשה הזאת, איפה המלונאים יחפשו עובדים מקצועיים כאלה?

רחל אבנעים: אלה עובדים שהשקיעו בהם כל-כך הרבה.

רחל אבנעים: יש להם מיומנות כזאת בענף, שיהיה קשה מאד אחר-כך להשיג עובדים בעלי מיומנות כזאת.

רחל אבנעים: דבר שני, ראיתי בהצעת-חוק שהעלה חבר-הכנסת פורז שהועלתה דרישה – ואנחנו מבקשים עזרה גם ממך וגם מחבר-הכנסת – להאריך מחצי שנה לשנה את הזכאות של עובדי הענף הזה לקבל דמי אבטלה.

רחל אבנעים: במהלך הזמן סוכם עם המלונאים, שבבתי-מלון מסוימים עובדים ייצאו לחופשה ללא תשלום על חשבונם, כך שרוב העובדים בבתי-המלון שנשארו היום בענף וגם אלה שפוטרו, מיצו כבר את ששת החודשים.

רחל אבנעים: אם הם יפוטרו עכשיו, הם לא יקבלו אפילו דמי אבטלה.

רחל אבנעים: צריך להאריך לעובדים האלה את הזכאות לקבל דמי אבטלה לשנה במקום חצי שנה.

רחל אבנעים: באשר לנושא שהעלה גם חבר-הכנסת פרץ וגם חברי-כנסת אחרים, על הממשלה לפטור או ממע"מ או ממס את כל מה שקשור לנושא של דמי הבראה.

רחל אבנעים: השר אביטל פנה למזכיר הממשלה, וביקש להעלות את הנושא לדיון בממשלה, אך זה נדחה.

רחל אבנעים: הממשלה צריכה להתייחס לנושא.

דוד טל: הוועדה הזאת דנה בנושא הזה, ולצערי, בעל הצעת-החוק שהיה החתום היחיד עליה היה דוד אזולאי.

דוד טל: בדרך-כלל אנחנו מחתימים כמה חברי-כנסת, כדי שאם מישהו מהם יתמנה לשר או לסגן שר, יהיו חברי-כנסת אחרים שיוכלו להיות חתומים על הצעת-החוק.

דוד טל: העברנו את הצעת-החוק להכנה לקריאה ראשונה, אבל ברגע שדוד אזולאי התמנה לסגן שר, אני לא יכול להמשיך לדון בהצעת-החוק שלו.

אהובה גנור: אבל אתמול בערב היא עברה.

דוד טל: בוועדה אחרת, אולי בוועדת הכספים.

שירלי אברמי: בוועדת שרים לחקיקה.

שירלי אברמי: זאת הצעה חדשה.

דוד טל: היתה הצעת-חוק שכבר עברה קריאה טרומית והגיעה אלינו להכנה לקריאה ראשונה, ואנחנו אישרנו אותה, אבל בינתיים דוד אזולאי התמנה לסגן שר, ולכן הצעת-החוק נעצרה.

רחל אבנעים: אני יודעת שהבטיחו למלונאים כל מיני הבטחות שלא קוימו.

רחל אבנעים: שוב אני אומרת, שכל מה שהם לא מקבלים, או כל מה שיפגע בהם, אוטומטית פוגע בנו.

דוד טל: זה ברור.

דוד טל: אני מקדם בברכה את שר התיירות, ידידי הטוב בני אלון.

דוד טל: אני רוצה לברך אותך בהצלחה בתפקידך החדש.

דוד טל: יהי רצון שתצליח בכל אשר תפנה, שלא תצא שום תקלה תחת ידך, ושתרכז את כל החושים החברתיים שלך בתקופה הקשה הזאת.

דוד טל: התחלנו כאן את הדיון בנושא של המלונאים.

דוד טל: כרגע קיבל את רשות הדיבור נציג של ועד עובדי מלון "הילטון", שיציין עד כמה קשה המצב במלון שבו הוא עובד.

דוד טל: השר גם דיבר אתי לפני כן, ואמר שייאלץ לעזוב את הישיבה אחרי פרק זמן מסוים.

דוד טל: אחר-כך תישאר פה נציגה של המשרד.

רחל אבנעים: בשם כל העובדים, אנחנו מצטרפים לברכות ומאחלים לך בהצלחה.

טוביה אשכנזי: אני יושב-ראש ועד עובדי מלון "הילטון" בתל-אביב.

טוביה אשכנזי: אותו תהליך שעובר המלון שאני עובד בו, למעשה עובר על כל בתי-המלון בארץ.

טוביה אשכנזי: הניחו לפניי רשימה של 100 עובדים מבוגרים וותיקים, שמיועדים לפיטורים.

טוביה אשכנזי: מאז ההסכם האחרון בנושא החל"ת, שהסתיים בערך לפני שישה חודשים, לא נעשה שום דבר בענף מלבד פיטורי עובדים.

טוביה אשכנזי: מדובר בערך על פיטורים של 20,000 איש, בלי להתייחס ל-60,000 נותני השירותים האחרים.

טוביה אשכנזי: אנחנו מנסים לבקש מכל האנשים המלומדים שאנחנו מדברים איתם, שימצאו איזושהי דרך למנוע פיטורים אלה.

טוביה אשכנזי: העלינו מספר רעיונות בכל מיני מקומות ובפני גורמים שונים.

טוביה אשכנזי: מלבד דיבורים, לא נעשה דבר, והראיה לכך היא שנפלטו מהענף הזה 20,000 עובדים.

טוביה אשכנזי: אם גל הפיטורים הזה לא ייעצר מייד, ענף התיירות ייעלם מהמפה של ארץ ישראל.

טוביה אשכנזי: חל פה עקרון הדומינו, שיכול לפעול לגבי כל המשק בארץ.

טוביה אשכנזי: אם אנחנו נקיים את הישיבה הזאת ולא ייעשה דבר, נגמור עם הענף הזה, כי הוא בקריסה.

טוביה אשכנזי: אני מייצג את העובדים המסכנים, שיושבים בבית.

טוביה אשכנזי: יש כאלה שאפילו לא מקבלים דמי אבטלה, בגלל שהם כבר מיצו את ששת החודשים.

טוביה אשכנזי: יש כאלה שלא מקבלים פנסיה, בגלל שהם עובדים מספר מצומצם של שנים.

טוביה אשכנזי: היינו בפגישה עם שר האוצר בשבוע שעבר.

טוביה אשכנזי: ביקשתי לקבל ממנו הצהרה, כדי שנוכל לצאת לתקשורת ולהודיע מה בכוונתו לעשות.

טוביה אשכנזי: הוא נפגש עם המעסיקים לפני שבועיים, והסכים להעביר להם הלוואות ומענקים לטובת העניין.

טוביה אשכנזי: מתוך 15,000 עובדים שנשארו בענף, ביקשנו להשאיר 10,000 משרות, זאת אומרת שאנשים יעבדו רק יומיים-שלושה בשבוע, והתקצוב לשאר השבוע יבוא מהאוצר דרך הגורמים המתאימים.

טוביה אשכנזי: זה יהיה פתרון למשבר הזה, שבסופו של דבר אנחנו מאמינים שיסתיים.

טוביה אשכנזי: צריך לחוקק איזשהו חוק או הסכם, שיעזור לנו לעבור את התקופה הקשה הזאת; הוא יקבע שנקבל תקצוב ליומיים הנותרים האלה, וכך נמנע פיטוריהם של אלפי עובדים ונצליח לשרוד בתקופה הקשה הזאת.

אבי רוזנטל: קודם כל, אני רוצה להצטרף לברכות.

אבי רוזנטל: אני מבקש רשות לעזוב את הישיבה, כדי לעזור לשר התיירות בפגישה.

אבי רוזנטל: אני "משאיר" פה שני נציגים רציניים: אהרון שחם, המשנה למנכ"ל רשת דן, ודן ירדן, שהוא הכלכלן הראשי שלנו.

אבי רוזנטל: אדוני היושב-ראש, זאת לא פעם ראשונה שאתה מנהל ישיבה בנושא זה.

אבי רוזנטל: אתה אחד הבודדים שהטה לנו אוזן קשבת מההתחלה.

אבי רוזנטל: ענף התיירות והעוסקים בו למודי סבל.

אבי רוזנטל: בספטמבר שנת 2000 היינו בשיא השיאים של התיירות בישראל, ואי לכך בשיא מצבת כוח אדם.

אבי רוזנטל: עמדנו לפני החגים, כששלושת פלחי השוק העיקריים שלנו עומדים לבוא למלונות: יהודים מחוץ לארץ שבאים לחגוג כאן את החגים, נוצרים מחוץ לארץ שבאים לחגוג את החג שלהם אחרי סוכות, וישראלים שזאת החופשה המשפחתית שלהם.

אבי רוזנטל: בתי-המלון בירושלים היו בסביבות 100% תפוסה.

אבי רוזנטל: מצבת כוח האדם היתה 36,000 איש.

אבי רוזנטל: אנחנו נמצאים היום עם מצבת כוח אדם של מתחת ל-20,000 איש, משהו כמו 16,000-17,000 איש, ומה שמדאיג אותי זה שאני לא יודע האם עצרנו במספר הזה, והאם אנחנו לא נמצאים לפני גל נוסף של פיטורים.

אבי רוזנטל: למרות שכל שנת 2000 היתה שנה טובה מבחינת תיירות, אנחנו הצנועים והקטנים, שיש לנו בכל זאת קצת ניסיון בענף, דרשנו לקיים פגישה עם מנכ"ל משרד העבודה והרווחה ב-25 באוקטובר.

אבי רוזנטל: אז אף אחד לא ידע מה צופן העתיד.

אבי רוזנטל: אמרנו לו שאנחנו בוגרי מלחמת המפרץ, וביקשנו ממנו להפעיל חל"ת בשני מסלולים: חל"ת לימודי שיהיה חציו לימודים וחציו עבודה מעשית, והמעסיקים יממנו את התנאים הסוציאליים של העובדים, בתקווה שהמשבר יחלוף; המסלול השני הוא חל"ת אישי, שבו המעסיקים מממנים את הזכויות הסוציאליות ומקבלים מימון לחודש על אדם.

אבי רוזנטל: לצערנו, המצב רק נהיה קשה יותר, והצלחנו להאריך את החל"ת בחודש.

אבי רוזנטל: אדוני השר והיושב-ראש, במסגרת התכנית הזאת הצלחנו להחזיק בערך כ-2,500 איש בחל"ת עצמו ועוד כ-1,000-1,500 איש בחל"ת אישי.

אבי רוזנטל: היו מקומות נקודתיים בטבריה, שבהם הצלחנו "להחזיק" עוד חודש.

אבי רוזנטל: היושב-ראש זימן דיון, והשתתפנו בדיון ביוני האחרון.

אבי רוזנטל: הענף הזה עובד בשיתוף פעולה בין ההסתדרות למעסיקים.

אבי רוזנטל: יש לנו הסכם קיבוצי, אולי המקיף ביותר במשק הישראלי, ותקנו אותי אם אני טועה.

אבי רוזנטל: כל ההסדרים עם החל"ת נעשו בד בבד עם ההסתדרות, כשהיה לנו הסכם קיבוצי מיוחד לתקופת הביניים הזאת.

אבי רוזנטל: כשבאנו לכאן ביוני, והתחילו להגיד לנו: העובדים עבדו יום וחצי או יומיים וחצי, אמרתי אז ליושב-ראש, שאם לא רוצים שייפלטו עובדים נוספים מחוץ למעגל העבודה, במקום שיפוטרו עוד כ-5,000 או 10,000 איש וישלמו להם אבטלה, בואו ניתן להם את ימי העבודה שהמלונות יכולים לספק – וזה גם מקובל על משרד ראש-הממשלה - כי ברור שכאשר אין תיירות חוץ ויש ירידה של 80% בתפוסת בתי-המלון ברוב אזורי הארץ, וכשהמצב גם לא טוב באילת, יש עבודה אולי לשלושה ימים בשבוע.

אבי רוזנטל: נציג משרד העבודה והרווחה רצה שהמלונאים ישלמו את התנאים הסוציאליים וההכשרה עבור כל ימי השבוע, ואמר שאולי יסכים לכך שיום אחד העובדים יעשו משהו מעשי.

אבי רוזנטל: הוא רצה שנהפוך את המלונות לאוניברסיטאות, כשבקושי אנחנו מרימים את הראש מעל המים.

אבי רוזנטל: ההצעה היא פשוטה: שהמלונאים יממנו את השלושה ימים האלה, וששלושת או ארבעת הימים האחרים ימומנו על-ידי משרד העבודה והרווחה.

אבי רוזנטל: יש אפשרות להגיע להסדר, צריך רצון טוב.

אבי רוזנטל: שר האוצר לפני שבועיים, אחרי עבודה ממושכת, הבטיח למלונאים שני דברים: אל"ף – קרן הלוואות למלונות על-פי קריטריונים ועל-פי נפילת הכנסה, כדי שהם יוכלו להמשיך לפעול.

אבי רוזנטל: זאת בעצם הלוואה להון חוזר – אלה הלוואות ולא מענקים – כמובן בערבות מדינה ובסבסוד כלשהו, כי יש מלונות, בעיקר קטנים אבל גם גדולים, שלא מסוגלים לתת ערבויות; בי"ת – להרחיב את נושא הארנונה, שאדוני ציין שבקושי הצלחנו להסדיר אותו בשליש הראשון של השנה, וגם לא בכל הערים.

אבי רוזנטל: אם תקוימנה שתי ההבטחות והתכנית של חל"ת תוצע לעובדים, אפשר יהיה בינתיים איכשהו להחזיק מעמד.

בנימין אלון: קודם כל, אני רוצה להודות לידידי יושב-ראש הוועדה, דוד טל, שהודיע לי על קיום הישיבה.

בנימין אלון: "נפלתי" לחומר עם פרטים רבים, ורק עכשיו אני "נכנס" אליהם.

בנימין אלון: ברשותכם, אני אפתח במשהו קצת רגשי.

בנימין אלון: בלילה לפני שגנדי נרצח, הדבר האחרון שעשה היה לענות לשאילתה של חברי-הכנסת יצחק גאגולה, דוד טל וזבולון אורלב בנושאים האלה.

בנימין אלון: אני יודע עד כמה הוא עמל לנסות להיכנס לדברים האלה בהצעות קונסטרוקטיביות.

בנימין אלון: לצערי, אני נכנסתי לתפקיד בנסיבות קשות לכולנו.

בנימין אלון: הרי מצב הרוח הלאומי הוא קשה מבחינה קיומית, ביטחונית וכלכלית.

בנימין אלון: כולנו חיים במציאות הזאת.

בנימין אלון: אני רוצה לומר לכם, שאני מודע למשבר.

בנימין אלון: אני לא מתכוון לנוח לרגע.

בנימין אלון: אנחנו נילחם במשבר הזה יחד.

בנימין אלון: בשלב הראשון נילחם כדי לשרוד את המשבר.

בנימין אלון: אנחנו חייבים להצליח.

בנימין אלון: אני מציע שלא ניתן לאף אחד לסכסך בינינו.

בנימין אלון: לא 600 שקלים שנועדו להשתתף בתנאים סוציאליים של עובדי בתי-המלון גרמו להפסקת החל"ת.

בנימין אלון: זה מכלול של דברים.

בנימין אלון: אני יודע שהחל"ת היתה אחת מן ההתמודדויות.

בנימין אלון: החילו אותה עד יוני על 4,500 משרות, ואחרי זה היתה הארכה עד אוגוסט.

בנימין אלון: אנחנו כבר כמה חודשים בלי חל"ת, וזה דבר חמור מאד.

בנימין אלון: אנחנו לא מוכנים לקבל את הפיטורים.

בנימין אלון: אנחנו רואים בזה דבר איום ונורא לא רק מבחינה אנושית, אלא גם מבחינה מקצועית.

בנימין אלון: מדובר בעובדים שהם תשתית הענף.

בנימין אלון: תשתית זה לא רק בית-מלון שהקימו אותו והשקיעו כסף בבינוי החיצוני שלו.

בנימין אלון: תשתית כוללת אנשי מקצוע שרכשו מיומנות, אנשים שמסרו את נשמתם.

בנימין אלון: התקופה הזאת תעבור, וכשהיא תעבור, אנחנו עלולים לאבד את התשתית, ואסור לנו לעשות את זה.

בנימין אלון: תיירות הפנים היתה קרן אור בתקופה שיש פחות ופחות תיירות חוץ.

בנימין אלון: צריך לעודד אותה בשיווק מסיבי.

בנימין אלון: צריך לעודד אותה בחקיקות.

בנימין אלון: אתמול עברה כאן בוועדת שרים לחקיקה הצעת-חוק.

בנימין אלון: אני יודע שמשרד האוצר קצת כועס, ואני מוכרח לשבח את נציגיו על כך שלפחות הלכו לקראתנו בכמה מן הדברים קודם, אם ב-180,000,000 שקל סיוע לפתרון המשבר, ואם ב-200,000,000 שקל פלוס ל-2001 ו-2002, שמהווים הסכמה עקרונית להלוואות, שעוד לא מימשנו בכתב.

בנימין אלון: אני עובד על עניין הקריטריונים לסיוע של 180,000,000 שקל ו-200,000,000 שקל.

בנימין אלון: לא אסכים שהדברים האלה יהיו איזשהו גף אחד בתוך המכלול הסובל, כי המכלול הסובל כולל את מנהלי בתי-המלון, עובדי בתי-המלון ועוד גופים שכרגע לא נמצאים כאן, כמו מדריכי התיירים.

בנימין אלון: מדובר בענף שלם, שאנחנו צריכים בראייה כוללנית לתפוס אותו ולא לתת לו להתמוטט.

בנימין אלון: בחקיקה שעברה אתמול, כל השרים פה אחד - בניגוד לאוצר - הבינו הבנה לאומית שמלחמה במשבר התיירות זה לא רק עניין של סקטור מסוים.

בנימין אלון: אם הענף יתמוטט, תהיה לזה הקרנה על מצב הרוח הלאומי.

בנימין אלון: באמריקה היתה שורה של חקיקות, שנועדו לסייע בפתרון המשבר.

בנימין אלון: כך אני רוצה להתייחס לנושא הזה.

בנימין אלון: אני אגיד לכם בינתיים מה היא החקיקה שעליה מדובר.

בנימין אלון: רק שיתוף פעולה שלנו כאן, של הכנסת, אופוזיציה וממשלה, ורק שיתוף פעולה שלכם, ויחסים טובים - שאני מבין שקיימים -בין המעבידים לעובדים, יעזרו לנו לצאת מהמשבר.

בנימין אלון: אחרי זה כל אחד יילך לדרכו, ואם צריך לחדד הבדלים, נחדד.

בנימין אלון: בחקיקה של חבר-הכנסת פורז, שעברה אתמול בוועדת שרים לחקיקה - ואני עדיין צופה לה קשיים - מדובר על מע"מ בשיעור אפס ללינה במלון לתושבי הארץ.

בנימין אלון: זה לא רק עניין של ציונות ופטריוטיזם, אלא גם עניין של כדאיות.

בנימין אלון: אני רוצה להתחרות בדילים האחרים.

בנימין אלון: צריך להכיר בהוצאות בפועל של עד 5,000 שקל בשנה בגין נופש בארץ.

בנימין אלון: צריך להיות ניכוי מס.

בנימין אלון: דמי הבראה ינוכו ממס עבור עובד שייצא לנופש בארץ.

בנימין אלון: בינתיים משרד האוצר הולך לקראתנו בעניין ההנחה בתשלום ארנונה.

בנימין אלון: בשנת 2001 שליש מהתשלום יספגו בתי-המלון, שליש יספגו העיריות ושליש אנחנו.

בנימין אלון: כמו-כן, אני מדבר על הארכת תקופת זכאות לקבלת דמי אבטלה מחצי שנה לשנה.

בנימין אלון: אני לא רוצה לרדת עכשיו לפרטים.

בנימין אלון: כל הדברים האלה אמורים להיות נידונים ביום רביעי בהצעת-חוק טרומית.

בנימין אלון: אני יודע ששר האוצר יילחם, כי הוא עכשיו נמצא בתקופת תקציב, ובצדק, כי הוא צריך לראות ראייה כוללת.

בנימין אלון: אנחנו לא נלחמים בשר האוצר, שנמצא כרגע בחוץ לארץ.

בנימין אלון: אין לי ספק שההידברות בינינו תימשך.

בנימין אלון: אנחנו לא נלחמים בו חלילה וחס.

בנימין אלון: אני גם שותף לאחריות הכוללת, אבל אני רוצה לומר לכם שגם לנו יש כוח פוליטי וגם אנחנו נדע לעמוד על הדברים מתוך ראייה מקצועית, פוליטית ולאומית.

בנימין אלון: אם השר יגיע אתי להבנה, והוא ירצה לתרגם את החבילה שהוא התכוון לתת פלוס תוספות לתחליף לחוק הזה, עליו להתייחס לכל המרכיבים האלה.

בנימין אלון: אני פתוח להידברות.

בנימין אלון: לא מדובר רק בדיבורים ובחקיקות.

בנימין אלון: חבר-הכנסת אורלב, הזכרתי קודם את השאילתה שלך בעניין החל"ת ואת התשובה של גנדי באותו לילה לפני הרצח.

בנימין אלון: אני רואה את דבריו האחרונים ברמה של צוואה, ואני אלחם להגשים אותם יחד אתכם.

רחל אבנעים: אנחנו מודים לכם בשם כל העובדים.

בנימין אלון: נילחם עם המלונאים, עם העובדים ועם כל האנשים שקשורים לנושא.

בנימין אלון: אני רוצה להגיד לכם שיש תכניות שכבר התחילו לרוץ.

בנימין אלון: אנחנו מתחילים להריץ קמפיין - תוך שבוע-שבועיים מקסימום – שמטרתו עידוד תיירות הפנים בארץ.

בנימין אלון: אני לא מאמין בקמפיין אם הוא לא מתורגם לדיל טוב.

בנימין אלון: אני לא מאמין בקמפיין, אם בסופו של דבר ההצעות שמציעים לישראלים לא יכולות להתחרות בדילים אחרים.

בנימין אלון: לכן, כל מה שאמרתי צריך להתבצע בראייה כוללת, כדי לשרוד ולעבור את המשבר הזה: החל"ת, הביטוח הלאומי, עידוד תיירות פנים, חקיקה שמקילה במיסוי ומעודדת תיירות פנים.

בנימין אלון: אנחנו צריכים לפעול יחד במסגרת הראייה הכוללת הזאת.

בנימין אלון: אני יודע שאתם ציבור של עובדים תרבותיים מאד, בגלל אופי עבודתכם.

רחל אבנעים: אמרו לנו שאנחנו נחמדים מדי.

רחל אבנעים: אנחנו לא שורפים צמיגים.

התיירות בני אלון: אני יודע שבגלל העבודה שלכם אתם אדיבים ומנומסים, זה חלק מהמיומנות.

התיירות בני אלון: לכן אני יודע שאתם נלחמים בצורה המכובדת ביותר.

התיירות בני אלון: אני מבטיח לכם שאני לא אתן לאף אחד לראות אתכם כפריירים.

התיירות בני אלון: אנחנו נצליח בדרך שלנו ונגיע למטרה.

התיירות בני אלון: אני אומר שוב שאין לי אשליה לרגע, שרצון טוב הוא מספיק כדי לעמוד מול העוצמה של המשבר האדיר הזה.

התיירות בני אלון: אני בטוח שעם רצון טוב ועם עשייה משותפת, בעזרת השם נצליח.

התיירות בני אלון: אני מודה ליושב-ראש על כך שנתן לי את ההזדמנות להיות כאן.

התיירות בני אלון: אהובה גנור, סמנכ"ל בכיר של המשרד, שוחה בפרטים ותישאר כאן לכל הדיון הפרטני.

התיירות בני אלון: אני אמשיך את הקשר אתכם בצורה מסודרת.

התיירות בני אלון: אני מקווה שנצליח לראות לא רק את ההישרדות, אלא את הפריחה ואת התחייה, ונחגוג יחד בבתי-המלון המפוארים שלנו.

טוביה אשכנזי: ההחלטות שאתם עומדים לקבל היו צריכות להתקבל כבר אתמול.

טוביה אשכנזי: אפשר להשוות אותנו לחולה, שיש לו טיפת אוויר אחרונה.

התיירות בני אלון: אתה צודק.

התיירות בני אלון: יש לנו צ'אנס פוליטי, כי החודש הזה הוא חודש מאד משמעותי.

התיירות בני אלון: קריאה ראשונה עברה עם האצבעות שלנו.

התיירות בני אלון: אני לא אוהב לעשות את הסוויץ' בין מקצועי ופוליטי, אבל שמעתי שיש גם כמה פוליטיקאים שמסתובבים בבניין הזה.

התיירות בני אלון: ..

רחל אבנעים: אם אתה הולך להיפגש עכשיו עם המלונאים, כולנו מבקשים ממך להקפיא את מכתבי הפיטורים לחודש הזה.

רחל אבנעים: אנחנו מחזיקים ביד מאות מכתבי פיטורים.

התיירות בני אלון: אבקש מיושב-ראש הוועדה לומר את מה שאתם אמרתם בלשון המהוקצעת שלו - -

דוד טל: אדוני היושב-ראש, אדוני השר.

דוד טל: הבקשה הצנועה שהועלתה כאן, הועלתה גם בעבר.

דוד טל: אני מכיר את מצוקת המלונאים היום, אבל אני גם סבור, שאם אנחנו באים להטות שכם ולעזור גם למלונאים, המלונאים מצדם, למרות הקשיים שעומדים בפניהם – והם עומדים בפני קשיים חמורים מאד – צריכים לקבל את הבקשה הזאת, ולהקפיא כרגע לחודש ימים את מכתבי הפיטורים, כדי שננסה למצוא איזשהו מזור לתחלואי הענף הזה.

התיירות בני אלון: אני ציינתי כבר קודם בדבריי, שלגבי סוגיית החל"ת שנתנה תשובה ל-4,500 עובדים עד יוני והוארכה לאוגוסט, המדינה לא תרוויח דבר אלא רק תינזק, אם היא תשלם סכומים כפולים ומכופלים בריבית ובכיסוי תשתיות, ואם לא יהיה לה אורך רוח.

דוד טל: תודה רבה לאדוני השר.

דוד טל: אני מודה לך על הזמן שהקצית לנו.

יצחק גאגולה: כמו שהשר ציין בדבריו, לצערי הרב, היתה לי הזכות לשמוע את השר המנוח רחבעם זאבי ז"ל משיב לי לשאילתה האחרונה.

זבולון אורלב: באותו יום היו לו שתי שאילתות, לך הוא ענה ראשון ולי שני.

יצחק גאגולה: השר ענה לי לשאילתה ברוחב לב.

יצחק גאגולה: שאלתי אותו לגבי קריסת חברות ההסעה, והוא ענה לי בכאב.

יצחק גאגולה: הוא היה פסימי לגבי המצב בענף התיירות.

יצחק גאגולה: אחר-כך הרחבתי את השאלה לגבי נושא התיירות, וגם אז הוא ענה לי ברוחב לב.

יצחק גאגולה: כאשר הוא ירד מהבמה, יצאתי אתו החוצה, ולצערי זאת היתה השיחה האחרונה שלי אתו.

יצחק גאגולה: הודיתי לו על כל מה שעשה, אבל יחד עם זאת, הוא הוריש לי מעין צוואה.

יצחק גאגולה: הוא אמר לי: לצערי, אני מאד פסימי בנושא הזה, ואם תוכל לסייע לי בחקיקה, מאד אודה לך.

יצחק גאגולה: אחר-כך הוא דיבר אתי עוד כמה מילים אישיות, וכך נפרדנו.

יצחק גאגולה: אני רואה בבקשתו צוואה.

דוד טל: תודה רבה.

דוד טל: אני מאד מודה לך.

זבולון אורלב: גנדי נרצח ביום רביעי, מחר ימלאו שלושה שבועות לרצח.

זבולון אורלב: ביום שלישי זה היה כמה שעות לפני שהתפטרותו נכנסה לתוקף.

זבולון אורלב: ההתפטרות היתה אמורה להיכנס, כידוע, ביום הרצח, בערך בשעה 14:00, וביום רביעי לא עונים לשאילתות בבוקר.

זבולון אורלב: היו לו חובות של שלוש שאילתות שהוא היה צריך לענות להן.

זבולון אורלב: השאילתה האחרונה היתה שלי, והיא היתה קשורה לעניין החל"ת של עובדי המלונות.

זבולון אורלב: הוא ענה לשאילתה בהרחבה ובאהבה רבה.

זבולון אורלב: הוא גילה רצון עצום לעשות כל דבר כדי למנוע את התמוטטות הענף.

זבולון אורלב: צריך לבוא לא רק למלונאים, כי גם המלונאים בצרות צרורות.

זבולון אורלב: צריך לבוא גם למדינה, ובכוחות משותפים למצוא פתרונות יצירתיים, לא על מנת ליצור מציאות חדשה, אלא כדי שכאשר הענף יחזור לעצמו – ואם ירצה השם הוא יחזור, ואנחנו אנשי אמונה – פתאום לא יתברר שהפסדנו את הנכס הגדול שיש לנו, עובדים טובים ומיומנים, ונצטרך עוד פעם להשקיע השקעות מיותרות.

עמיר פרץ: אדוני היושב-ראש, אני חושב שאנחנו מקיימים כבר מספר דיונים על המשבר בענף התיירות, בעיקר בכל מה שקשור למיסוי בבתי-המלון ולכל השירותים סביב בתי-המלון.

עמיר פרץ: אין לי ספק שהמשבר הזה הוא גם משבר פסיכולוגי.

עמיר פרץ: אני חושב שאם יש מקרה שבו ממשלה צריכה לעשות מעשה, זה המקרה הזה.

עמיר פרץ: למה ממשלת שוויץ הקפיטליסטית יכולה להחליט להלאים ולקנות את "סוויס אייר", כש"סוויס אייר" נכנסת למשבר כל-כך קשה?

עמיר פרץ: והיא בכלל לא מתנצלת על כך.

עמיר פרץ: ארצות-הברית יכולה להזרים 100 מיליארד דולר, כדי לעצור את הסחף.

עמיר פרץ: נשיא ארצות-הברית אומר: ניתן כסף לאזרחים, כדי שיהיה להם במה לקנות.

עמיר פרץ: אנחנו פה מגמגמים, ובסוף הניתוח יצליח והחולה ימות.

עמיר פרץ: כמו שאמר ידידי אורלב, ברגע שעובד מגיע ללשכות התעסוקה, להחזיר אותו משם זה סיפור מסובך מאד.

עמיר פרץ: להחזיר לשורת המועסקים אדם שכבר נכנס לתחושה של מובטל קבוע זה הרבה יותר מסובך.

עמיר פרץ: אני חושב שהעובדים תרמו המון.

עמיר פרץ: מי שחושב שחל"ת זה לוקסוס בשביל העובדים, טועה.

עמיר פרץ: מה זה חל"ת?

עמיר פרץ: בחל"ת העובדים מקבלים כמעט 25%-30%, ובמקרים מסוימים 50%, פחות מההכנסה הקבועה שלהם.

עמיר פרץ: חל"ת זאת תרומה הדדית, שלא יהיו אי הבנות.

עמיר פרץ: העובדים פה תורמים את חלקם לאורך כל הדרך, ובאים להתחנן שהכוח המקצועי המרכזי של בתי-המלון יישמר, כדי שכאשר בתי-המלון יחזרו לפעול, יהיה מי שיפעיל אותם.

עמיר פרץ: יושבת פה מזכ"לית הסתדרות האירוח.

עמיר פרץ: יושבים פה חברי ועדים מהוותיקים ביותר.

עמיר פרץ: הם לוקחים על עצמם משימה לא פשוטה.

עמיר פרץ: כל פעם שהלמ"ס מפרסמת את השכר, ציבור עובדי בתי-המלון נמצא בתחתית הסולם.

עמיר פרץ: אם יעשו ממוצע שכר בקרב עובדי הענף, אולי הממוצע יעלה, כי פיטרו כל-כך הרבה עובדים, ורק הוותיקים נשארו.

עמיר פרץ: לכן יכול להיות שהממוצע יעלה.

עמיר פרץ: מחר עוד יגידו: למרות המשבר, היתה עליית שכר בבתי-המלון...

רחל אבנעים: לצערנו, הם גם פיטרו עובדים ותיקים.

עמיר פרץ: אבל באופן טבעי מפטרים עובדים צעירים יותר.

טוביה אשכנזי: לא בבית-המלון שבו אני עובד.

עמיר פרץ: אני לא נכנס לפרטים של שלושה חודשים חל"ת, הארכת דמי אבטלה מחצי שנה לשנה ולכל התכנית המורכבת, אלא אני אומר שיש לעשות מעשה.

עמיר פרץ: שר האוצר לא צריך להתעסק עם השטויות בחוק ההסדרים.

עמיר פרץ: בחוק ההסדרים מופיע כפל קנס למי שלא משלם כרטיס עלייה לרכבת.

עמיר פרץ: זה מופיע בחוק ההסדרים של יסודות התקציב והסדרי המשק והמדינה, במקום להכניס בחוק ההסדרים הוראת שעה, שמדברת על דמי הבראה של העובדים ושאומרת שמי שרוצה את הפטור ממס, צריך לצרוך את דמי ההבראה שלו פה בארץ.

עמיר פרץ: נציגי משרד האוצר אומרים שהם חוששים שאנשים ירמו.

עמיר פרץ: המס על דמי הבראה היום הוא קרוב ל-900,000,000 שקל.

עמיר פרץ: זה מה שמשלמים העובדים.

עמיר פרץ: זה מס לא מוצדק, והלוואי שנצליח לבטל אותו.

עמיר פרץ: אני אומר לשרי האוצר למיניהם, שכאשר העובדים מקבלים את דמי ההבראה, העובדים נהיים חולים והממשלה נהיית בריאה.

עמיר פרץ: העובדים רואים שכל מה שהם חסכו במשך כל השנה הולך למס הכנסה, והממשלה ברוך השם מקבלת מתנה בשווי 900,000,000 שקל, דבר שהיא לא עמלה עליו, כי מי שעושה את ההסכמים האלה זה אנחנו.

עמיר פרץ: כל פעם שאני עושה הסכם עם לשכת התיאום על גובה דמי ההבראה המינימליים – וההחלטה שלנו נוגעת לכל העובדים במשק, גם לגבי עובדים שהם לא מאורגנים – בן-לילה האוצר מתעשר מהחלטות שאנחנו מקבלים.

עמיר פרץ: יש חוק שנוגע לפטור ממס לדמי הבראה.

עמיר פרץ: הוא נמצא כרגע בוועדת הכספים לפני קריאה שנייה ושלישית.

עמיר פרץ: אני יודע שאם נעלה את אותו היום למליאה עם הרוב הקואליציוני הקיים, החוק הקיים ייפול ולא נוכל לטפל בו עוד זמן רב.

עמיר פרץ: זאת הסיבה שאנחנו לא מעלים אותו.

עמיר פרץ: אמרתי לשר האוצר: בוא נגיע להסכם, נקפיא את כל החוקים שנוגעים לדמי הבראה, ותקבע בינתיים הוראת שעה לשנה הזאת, שהפטור הזה ייכנס לתוקף בתנאים שייקבעו על-ידי כל הגורמים שעוסקים בכך, ונצא לדרך.

עמיר פרץ: אף מהלך אחר לא מצביע על כך שמדינת-ישראל מתכוונת להציל את ענף התיירות.

עמיר פרץ: כל המהלכים האחרים הם מהלכים שהם בבחינת אקמול לתקופה מסוימת.

עמיר פרץ: אלה לא מהלכים דרמטיים, שרואים בהם שינוי בגישתה של המדינה לטיפול במשבר בענף.

אלעד תמרי: לאחר חודשים ארוכים של משא ומתן הגענו להסכם עם משרד התיירות, שמדבר על מסגרת נוספת של 180,000,000 שקל.

אלעד תמרי: אנחנו חשבנו שההסכם הוא סופי לשנים האלה, אבל כנראה שטעינו.

אלעד תמרי: בינתיים הוחלט על הלוואות למלונות.

דוד טל: האם יש החלטת סיכום כזאת?

אלעד תמרי: עדיין לא כפי שידוע לי.

דוד טל: אמרת שהוחלט.

אלעד תמרי: יש החלטת שר אוצר בנושא, אבל עדיין אין שום סיכום ספציפי.

אלעד תמרי: כרגע יש הצעת-חוק פרטית, שתוגש מחר לקריאה טרומית.

אלעד תמרי: משרד האוצר מתנגד לה, אבל עקב עמדת הממשלה שתומכת, אני לא ארחיב כרגע בנושא.

אלעד תמרי: ברור שחוק שעלותו יותר ממיליארד שקל חדש לא יתרום למצב התקציב בשנת 2002, ויהיו לו השלכות נרחבות על כל התחומים.

דוד טל: אתה אומר ששניים עד שלושה מיליארד שקלים לא יתרמו למצב התקציב, אבל לפני חצי שנה ביקשנו והתחננו ל-250,000,000-300,000,000 שקל כדי להגדיל את מספר העובדים שמקבלים חל"ת והכשרה מקצועית.

דוד טל: המלונאים התחייבו אז מסביב לשולחן הזה, שאם יינתן הסכום הזה, הם לא יפטרו אפילו עובד אחד עד דצמבר או עד אחרי החגים.

דוד טל: כמו שאמרת קודם, טעיתם.

דוד טל: אתם טועים וטועים וטועים.

אלעד תמרי: לא אמרתי שטעינו.

דוד טל: אתה אמרת שטעיתם, ואם אתה רוצה, נצטט את זה מהפרוטוקול.

דוד טל: אתם טעיתם בגישה שנקטתם.

דוד טל: היום אין ברירה, אתם צריכים להבין שיושבים כאן מחוקקים, שלא יכולים להיות מנותקים ממה שקורה.

דוד טל: נמצאים כאן מלונאים, שהשקיעו את חלבם ודמם.

דוד טל: נמצאים כאן עובדים שעובדים קשה מאד ומרוויחים משכורת מאד לא גבוהה.

דוד טל: האוכלוסייה הזאת הולכת ומצטמצמת, והמלונאים סוגרים יותר ויותר מלונות, ולאחר-מכן – כפי שראינו בארצות-הברית – צריך להזרים כספים רבים מאד כדי להגיע לנקודת התחלה.

דוד טל: השאלה היא האם לא נכון לפעול כל עוד ההוצאה היא קטנה יותר וסבירה יותר, ולא לצעוק אחר-כך גוואלד.

אלעד תמרי: קודם כל, לא אמרתי שטעינו, ואם אמרתי זאת, אני מבקש למחוק את זה מהפרוטוקול.

דוד טל: לא, אני רוצה שזה יישאר בפרוטוקול, אבל אתה יכול לומר שלא טעית.

אלעד תמרי: אני אומר שלא טעינו.

אלעד תמרי: הסכום שהוקצה למשרד התיירות הוא סכום שהוקצה לאחר משא ומתן.

אלעד תמרי: משרד התיירות רצה שנקצה יותר, ואנחנו רצינו פחות.

דוד טל: מה העמדה שלכם בקשר לחל"ת?

אלעד תמרי: העמדה שלנו היתה ונשארה, שהחל"ת הוא לא כלי שאפשר להתמודד בעזרתו עם המשבר לאורך זמן.

רחל אבנעים: לפני כמה ימים השר הודיע לנו שהוא תקצב את החל"ת, והוא עדיין עומד בדעתו שהתקצוב של אז עומד גם היום.

רחל אבנעים: הבעיה היא עם משרד העבודה והרווחה באשר לשיטה או לדרך.

אלעד תמרי: אני לא יודע על שום החלטה על המשך החל"ת.

אלעד תמרי: עמדתנו המקצועית היא שאין להמשיך את החל"ת.

דוד טל: מה עמדתכם בקשר להרחבת הנושא של פטור מארנונה?

אלעד תמרי: אני לא מודע לכל החלטה של שר האוצר בנושא.

דוד טל: האם אתה רפרנט של משרד האוצר בכל הנושא של המלונאים?

אלעד תמרי: בנושא תיירות.

דוד טל: מה אתה יכול לתרום לוועדה?

אלעד תמרי: אני לא יודע על החלטה של שר האוצר בנוגע לארנונה.

אלעד תמרי: אני יודע שיש סיכום סגור עם משרד התיירות לגבי הארנונה לשנת 2001.

אלעד תמרי: אם אתם אומרים שהוחלט אחרת, אני מוכן לשאול אותו מייד.

אלעד תמרי: עד שיוחלט אחרת, הסיכום עומד בעינו.

אלעד תמרי: האם אני יכול ללכת?

דוד טל: לא די שאיחרת, האם אתה גם רוצה ללכת?

דוד טל: האם אתה לא חושב שראוי ונכון שתישאר?

דוד טל: האם אתה לא חושב שההצעה שלך פוגעת ומזלזלת?

פרוספר ביטון: אני רוצה להתייחס לדברים שאמר חבר-הכנסת עמיר פרץ.

פרוספר ביטון: הלוואי שהוא יכול היה להכניס לחוק ההסדרים את הדברים עליהם דיבר.

פרוספר ביטון: אני יודע שטחנות הצדק טוחנות לאט.

פרוספר ביטון: לפני כשישה חודשים היינו בישיבה, ואתה אדוני היושב-ראש היית קרן אור, כפי שידוע לכולם פה.

פרוספר ביטון: כל פעם באים נציגי אוצר כאלה ואחרים.

פרוספר ביטון: או שהם לא יודעים מספיק פרטים, או שהם יודעים חלקי פרטים, או שהם יודעים מה שהם רוצים לדעת, או שהם בדיוק כפי שתיאר חבר-הכנסת עמיר פרץ.

פרוספר ביטון: אני חושב שצריך לשלב את שלושת הדברים המרכזיים שצוינו כאן: ארנונה, הבראה והארכת דמי החל"ת.

פרוספר ביטון: שילוב שלושת הדברים המרכזיים האלה היה צריך להיות מבוצע לא היום, אלא אתמול או שלשום.

פרוספר ביטון: צריך לזכור שאין צורך להחיות מישהו, אחרי שהוא קיבל דום לב וכבר מת.

משה כץ: קיבלתי מנדט לייצג את האגף להכשרה.

משה כץ: במידה שיוחלט על איזושהי חל"ת, יש לנו תכניות מגירה באגף להכשרה מקצועית, יחד עם המלונאים ועם ההסתדרות.

משה כץ: כפי שהפעלנו חל"ת, אנחנו מסוגלים להמשיך ולהפעיל אותו.

משה כץ: אנחנו מאד קשורים לעובדים.

משה כץ: יושבים פה באולם הזה עובדים שלמדו אצלנו, ואני מכיר אותם אישית ורואה אותם "בחוץ".

דוד טל: אומרים שכרגע העניין נמצא במשרד העבודה והרווחה.

משה כץ: רשמתי את זה לפניי, ואני אבדוק את הדברים.

דוד טל: תבדוק את זה.

דוד טל: אני מבקש לקבל תשובה אישית, כי אני רוצה לדעת האם מדובר במשרד העבודה והרווחה.

דוד טל: יש אנשים שאומרים כך ויש אנשים שאומרים אחרת.

אלה ירמיהו: אני נציגת ועד של עובדי מלון "קינג דייויד".

אלה ירמיהו: אני רוצה לפנות לנציג משרד האוצר.

אלה ירמיהו: לדעתי, וכמו שהבנתי מדבריו, התשובה לחל"ת תהיה שלילית.

אלה ירמיהו: אני אישה שחיה לבד ועובדת 17 שנה במלון.

אלה ירמיהו: בשבוע שעבר עבדתי יומיים והשבוע יום אחד.

אלה ירמיהו: אני רוצה לשאול ממי אני צריכה לבקש עזרה כדי לשלם מסי בית ומשכנתא.

אלה ירמיהו: אני לא מדברת על לחם ולא על אוכל.

אלה ירמיהו: אני צריכה 3,000 שקל לחודש על מנת לשלם מסים, כדי שאני לא אביך את עצמי ולא אבייש את עצמי בתור אישה מבוגרת, וגם כדי שלא ידפקו על דלת ביתי ויגידו לי שמנתקים לי את המים, כי אין לי כסף לשלם את החשבון.

אלה ירמיהו: איך אפשר לא לאפשר לנו חל"ת?

אלה ירמיהו: האם אתם רוצים להרוג אותנו?

אלה ירמיהו: אז תהרגו ותגמרו אותנו.

אלה ירמיהו: אם בשבועיים יש לי שלושה ימי עבודה, אני רוצה להבין איך אני אחיה.

אלה ירמיהו: אתם יושבים שם בחלונות הגבוהים ומאד קל לכם, כי המשכורת שלכם בטוחה.

אלה ירמיהו: המשכורת שלנו גם לפני כן היתה משכורת רעב, והיום היא לא תהיה משכורת רעב, אלא היא תביא אותנו לרחובות, ואני חלילה וחס לא רוצה להגיע ליום הזה.

פנחס בר טוב: אני חושב שהבעיה הופכת להיות בעיה ביטחונית, היא כבר לא בעיה חברתית.

אהובה גנור: רציתי שוב לדבר על הנושא התיירותי, ולומר שמבחינת משרד התיירות, אנחנו מתמודדים ביום יום גם עם התפוסות הנמוכות של המלונות בארץ וגם עם חוסר התעסוקה של שירותי התיירות בארץ.

אהובה גנור: עד אוקטובר בשנה האחרונה עוד איכשהו אפשר היה לומר שהמערכת קורסת.

אהובה גנור: לדעתנו, באחד בנובמבר המערכת כבר קרסה, כי המלונות באילת ובים-המלח - שם תמיד היו לנו קצת יותר אורחים ישראלים וקצת תיירים, אבל נכון לעכשיו מספר הטיסות לאילת מחוץ לארץ שואף לאפס – "מצטרפים" למלונות בכל הארץ.

אהובה גנור: אני חושבת שגל הפיטורים בבתי-המלון היום זאת לא בעיה של משרד התיירות וזאת לא בעיה פרטנית.

אהובה גנור: זאת בעיה לאומית שמשרד התיירות לא יכול להתמודד איתה, וחייבת הממשלה כולה להתמודד איתה.

אהובה גנור: לכן השר אמר שצריך לפעול ברמה הרבה יותר גבוהה ובראייה ממלכתית, כי כרגע דנים במלונות, אבל מחוץ לבית הזה נמצאים כל שירותי התיירות.

אהובה גנור: אם לא יימצא כרגע פתרון של חל"ת לעובדי המלונות, יצטרך להימצא פתרון של תשלום דמי אבטלה ל-100,000 עובדים מפוטרים.

אהובה גנור: אני חושבת שהעלויות האלה יהיו הרבה יותר גבוהות לממשלה ולמדינה לעומת הפתרון של חל"ת, שאולי הוא לא קבוע ואי אפשר להמשיך אותו לאורך זמן, אבל צריך אורך רוח עד יעבור זעם.